Hartenbos se poskantoor ook gesluitDie poskantoor op Hartenbos. (Foto: Verskaf) Die poskantoor op Hartenbos in die Wes-Kaap is een van die poskantore in die Mosselbaai-gebied wat ook nou gesluit is. Dit lyk boonop nou of die poskantoor besig is om sy netwerk van poskantore te “rasionaliseer” en te “herbalanseer”, met die gevolg dat ander poskantore dalk ook in die slag kan bly. Die sluiting van die Hartenbos-tak kom nadat die Suid-Afrikaanse Poskantoor (Sapo) nie verder sy huurooreenkoms met die eienaar van die gebou waaruit die poskantoor bedryf word, kon nakom nie. Die poskantoor versuim glo reeds maande lank om die volle huurbedrag te betaal. Die eienaar, wat liefs anoniem wil bly, het Maroela Media meegedeel dat die betrokke poskantoor hom byna R380 000 in agterstallige huurgeld geskuld het. Hoewel ŉ groot gedeelte aan hom oorbetaal is nadat hy regshulp ingewin het, is byna R70 000 steeds uitstaande. Die poskantoor het verlede jaar reeds ŉ skrywe aan van die verhuurders gestuur waarin hy vra vir ŉ 40%-afslag op sy uitstaande skuld, en onderneem het om dit teen Desember verlede jaar ten volle te vereffen. Maroela Media het hierdie skrywe en verskeie ander onder oë gehad. Die poskantoor in Hartenbos het in ŉ kennisgewing gesê dat die tak op 26 September permanent gesluit gaan word en dat inwoners van ander naburige poskantore, soos die in Klein- en Groot-Brakrivier, gebruik moet maak. Die poskantoor op Klein‑Brak het egter ŉ week later sy deure tydelik gesluit omdat hy ook nie sy finansiële verpligtinge aan die eienaar van daardie gebou kon nakom nie. Die sluiting van twee poskantore binne ŉ radius van 10 km van mekaar in so ŉ kort tydperk het reeds ongerief vir die gemeenskap veroorsaak. Terwyl talle bejaardes nou ver afstande moet reis om van ŉ poskantoor se dienste gebruik te maak, het mense op sosiale media reeds gekla dat hulle nie hengellisensies by die poskantoor sal kan uitneem voor die komende vakansietyd nie. Die poskantoor het die eienaar van die gebou in Hartenbos reeds in Augustus skriftelik in kennis gestel dat hy, weens ŉ afname in inkomste, nie meer hul huurooreenkoms sal kan nakom nie en dat die kontrak op 30 September beëindig sou word. Die rede vir die afname in inkomste word in die skrywe toegeskryf aan die Covid-19-pandemie en ŉ afname in posvolumes weens tegnologiese vooruitgang. In nog ŉ skrywe sê die poskantoor dat hy tans besig is met ŉ proses van “rasionalisering en herbalansering van sy netwerk” om by die veranderde aanvraag vir ŉ posdiens aan te pas. Sapo het in een van sy skrywes ook onderneem om al sy uitstaande huurgeld te betaal sodra die fondse wat deur die regering belowe is, deurkom. Johan Kruger, woordvoerder van die poskantoor, het Woensdag aan Maroela Media bevestig dat Sapo al geruime tyd finansieel in die knyp is en dat die impak van die Covid-19-pandemie veral hiermee te doen het. Dit is nog nie duidelik watter ander poskantore deur hierdie gebrek aan inkomste geraak gaan word nie.